Το online μάθημα

Πριν από μερικές βδομάδες έμαθα πως θα αρχίζαμε online μάθημα, δηλαδή μάθημα μέσω υπολογιστή. Η ιδέα μού φαινόταν συναρπαστική και ήμουν πολύ ενθουσιασμένη. Φανταζόμουν λοιπόν το μάθημα. Πώς θα το κάναμε, αν ο υπολογιστής μας έχει κάμερα, πού να κάτσω για να έχει καλό σήμα και να μην με ενοχλεί η μαμά μου, η οποία κάνει δουλειά από το σπίτι και τα λοιπά. Αλλά μπορώ να πω πως είναι πολύ πιο διαφορετικό από ό,τι φανταζόμουν.

Την τελευταία Τετάρτη που πέρασε κάναμε το δοκιμαστικό, δηλαδή δοκιμάσαμε το ‘’meeting’’ και αν δουλεύουνε οι κάμερες και τα μικρόφωνά μας. Χάρηκα πολύ που είδα τους φίλους μου και την δασκάλα μου. Δεν είχα ξανακάνει κλήση μέσω webex ή κάποιας άλλης παρόμοιας εφαρμογής για τηλεμάθημα. Κάτω στη μέση βρίσκονται πέντε κουμπιά, αλλά εμείς χρησιμοποιούμε μόνο τα τρία σημαντικά. Το πρώτο είναι το μικρόφωνο, που αν το πατήσεις εσύ, μπορείς να ακούσεις τους άλλους, αλλά οι άλλοι δεν μπορούν να σε ακούσουν. Το δεύτερο είναι για την κάμερα που είναι το ίδιο πράγμα με το μικρόφωνο και το τρίτο είναι για το chat, δηλαδή τα μηνύματα. Πάνω δεξιά δίπλα από το όνομά μας εμφανίζεται ένα μικρό κουμπάκι που έχει πάνω του μία παλάμη. Αυτό το κουμπί, το «χεράκι», το πατάει όποιος θέλει να μιλήσει, δηλαδή ειδοποιεί τη δασκάλα ή το δάσκαλο ποιος ή ποια θέλει τον λόγο.

Λοιπόν την Πέμπτη κάναμε μάθημα και έμοιαζε πολύ ωραίο. Πρώτα κάναμε γλώσσα και η κυρία με ένα πάτημά μοιράστηκε μαζί μας διάφορες ασκήσεις και κουίζ. Μετά κάναμε μαθηματικά και κάναμε προσπάθειες να γράψουμε σε ένα πινακάκι, αριθμητικές παραστάσεις. Καθετί που έγραφε κάποιος, φαινόταν στην οθόνη όλων των παιδιών!

Είμαι πολύ ενθουσιασμένη και χαρούμενη που αρχίσαμε online μάθημα και με τον καιρό γίνεται ακόμη καλύτερο. Για μένα θα ήταν ακόμη καλύτερο να κάναμε μάθημα στο σχολείο και να έβλεπα την κυρία και τους φίλους μου από κοντά. Επειδή, όμως, κανένας δεν ξέρει πόσο θα κρατήσει αυτή η κατάσταση, αυτή είναι μια προσωρινή λύση λόγω της πανδημίας του κορωνοϊού και νιώθω πολύ ευχαριστημένη.

 Μένια Σκούφου



**ΕΡΓΑΣΙΕΣ**

**Στο παραπάνω κείμενο η Μένια χρησιμοποίησε πολλέεεεες αντωνυμίες (37 συνολικά!) που για καλή σας τύχη τις έχω σημειώσει!! Τι θέλω όμως από σας….????**

* **Να κάνετε Ανάγνωση το κείμενο.**
* **Να κοιτάξετε στο φυλλάδιο που κάναμε σήμερα (σας το έστειλα) και να γράψετε σε μία λίστα τη μία αντωνυμία κάτω από την άλλη και δίπλα το όνομά της! Όποιος θέλει μπορεί να συμβουλευτεί και το βιβλίο της Γραμματικής του στις σελίδες 113-121.**

π.χ. μερικές : αόριστη αντωνυμία

 μού : προσωπική

 το : προσωπική

 μας : κτητική

* **Να υπογραμμίσετε τις αντωνυμίες που υπάρχουν στις παρακάτω προτάσεις και να αναγνωρίσετε το είδος τους.**
1. Αυτός κοιμάται κι η τύχη του δουλεύει. **Προσωπική & κτητική**
2. Ό,τι κι αν λέω, εσύ συνέχεια διαφωνείς.
3. Αυτά τα πράγματα δε λέγονται.
4. Είναι υπερβολή να ξοδεύει κάποιος τόσα χρήματα για ένα ρούχο.
5. Τέτοια τρομάρα δεν είχα ξαναπεράσει στη ζωή μου!
6. Ποιους άλλους να ειδοποιήσω;
7. Το κρουαζιερόπλοιο με το οποίο ταξίδεψαν είναι πολυτελές.
8. Τόσο πολύ φοβήθηκε που δεν μπορούσε να μιλήσει.
9. Κανένας δεν ήξερε τι είχε γίνει.
10. Ποιο είναι το πραγματικό της όνομα;
11. Τον ρώτησε πώς έμαθε τι συνέβη.
12. Όποια απόφαση κι αν πάρεις, εγώ θα σε υποστηρίξω!